**O B R A Z L O Ž E N J E**

**Prijedloga Odluke** **o visini poreznih stopa godišnjeg poreza na dohodak**

Zakonom o izmjenama i dopunama Zakona o porezu na dohodak ("Narodne novine" br. 152/24), koji je stupio na snagu 1. siječnja 2025. godine, između ostalog, propisana su nova ograničenja stopa poreza na dohodak, odnosno snižene su gornje granice za propisivanje niže i više stope poreza na dohodak. Predstavničko tijelo jedinice lokalne samouprave može svojom odlukom propisati visine poreznih stopa u sljedećim granicama:

1. općina - nižu stopu u granicama od 15% do 20% te višu stopu u granicama od 25% do 30%,
2. grad - nižu stopu u granicama od 15% do 21% te višu stopu u granicama od 25% do 31%,
3. veliki grad i grad sjedište županije - nižu stopu u granicama od 15% do 22% te višu stopu u granicama od 25% do 32%,
4. Grad Zagreb - nižu stopu u granicama od 15% do 23% te višu stopu u granicama od 25% do 33%.

Jedinice lokalne samouprave kod kojih su trenutno propisane stope poreza na dohodak izvan granica stopa utvrđenih Zakonom, dužne su donijeti novu odluku o visini stopa poreza na dohodak i objaviti je u "Narodnim novinama" najkasnije do 28. veljače 2025. godine. Visine poreznih stopa utvrđene tom odlukom primijenit će se pri utvrđivanju predujma poreza na dohodak od nesamostalnog rada i drugog dohotka od 1. ožujka 2025. godine, a u postupku godišnjeg obračuna poreza na dohodak za cijelo porezno razdoblje 2025. godine.

Slijedom navedenih zakonskih promjena, pristupilo se izradi prijedloga nove Odluke o visini poreznih stopa godišnjeg poreza na dohodak kojom se za porezne obveznike na području grada Kastva utvrđuje niža porezna stopa u visini od 20% (zadržavanje jednake visine kao i u dosadašnjoj odluci) te viša porezna stopa u visini od 31% (smanjenje u odnosu na dosadašnju odluku u kojoj je bilo utvrđeno 33,6%).

Završnim odredbama prijedloga Odluke utvrđuje se prestanak važenja Odluke o visini poreznih stopa godišnjeg poreza na dohodak na području Grada Kastva ("Službene novine" br. 11/23), objava u "Narodnim novinama" i "Službenim novinama Grada Kastva" te stupanje na snagu 1. ožujka 2025. godine.